
Til: IHR-sekretariatet
Dato: 16. januar 2012
Svar på høringsbrev  ”IHR: Beskrivelse og organisering av systemeierskapet for administrativ IT”
Det vises til epost av 13.12.11 hvor det bes om synspunkter på innstillingen ”IHR: Beskrivelse og organisering av systemeierskapet for administrativ IT” med høringsfrist 16. januar.

Generelle kommentarer til innstillingen.

Generelt støtter studieavdelingen arbeidet med å få på plass en bedre organisering av systemeierskapet for administrativ IT ved UiO. Innstillingen gir generelt en god beskrivelse av nå-situasjonen og mange av de utfordringene UiO som institusjon har knyttet til administrative IT-systemer. Studieavdelingen imøteser en mer strukturert forvaltningsmodell for IT-systemene ved UiO.

I innledningen påpekes det at mange tjenester er lite brukervennlige og at organisasjonen må kunne påvirke systemenes funksjonalitet og at det ikke er systemene som styrer våre arbeidsprosesser. Dette er perspektiver som studieavdelingen fullt ut støtter. Samtidig ser vi at det av og til oppstår dilemmaer i forhold til dette, blant annet knyttet til systemenes og organisasjonens kompleksitet. Komplekse systemer krever standardisering og at registreringer gjøres på lik måte av alle brukere. Erfaringsmessig er dette vanskelig å få til ved UiO. Et eksempel på kompleksitet: Studentene skal møte varierte undervisnings- og eksamensformer, dette medfører flere og ulike registreringer i FS som igjen fører til at man fort kommer på kollisjonskurs med ønsket om et enklere og mer brukervennlig FS. 
I den innledende delen av innstillingen finner man Figur 1: IT-systemers livsløp. Dette er en figur som på generelt grunnlag gir en beskrivelse av hvordan planlegging, innføring og forvaltning av et IT-system ideelt sett bør være. Studieavdelingen vil påpeke at den ikke tar hensyn til at man i en del sammenhenger ikke fullt ut bestemmer over systemene, dette gjelder særlig for nasjonale systemer. Videre har ulike systemer ulike brukergrupper, ulike livsløp, ulik mulighet for skreddersøm osv. Med bakgrunn i dette har systemene store forskjeller i forhold til behov for organisasjon og mulighet for påvirkning i de ulike fasene.
De nasjonale systemene er i liten grad omtalt i innstillingen, den beskrives som en tilleggsdimensjon og de nasjonale systemene skal følge det forvaltningsregimet som innstillingen legger opp til.  Studieavdelingen, med sitt kjennskap til arbeidet med FS nasjonalt, er bekymret over at man ikke i tilstrekkelig grad har tatt inn over seg problematikken rundt de systemene som krever nasjonalt samarbeid.

Den strategiske koordineringsgruppen: 
Studieavdelingen støtter at den skal være satt sammen av systemeiere og personer fra fakultet, men ønsker å presisere at sammensetningen blir svært viktig for at den skal kunne ivareta den strategiske rollen den er tiltenkt. Ut fra rollen denne gruppen skal ha, særlig knyttet til strategisk tenkning i forhold til alle UiOs systemer, er det helt nødvendig at de personene som sitter i denne gruppen er personer med fullmakter til å ta de nødvendige avgjørelser. For å gi gruppen den rette tyngden synes det fornuftig at fagmiljøene representeres ved fakultetsdirektører og systemeierne representeres ved fagdirektører, fortrinnsvis fagdirektører med systemeierskap for systemer i nivå 1.

Koordineringsgruppen skal ivareta brukerperspektivet. Et større fokus på brukerperspektivet støttes, men det er noe uklart hvordan dette tenkes ivaretatt. Dilemmaet knyttet til at koordineringsgruppen både skal ha et strategisk fokus og ivareta brukerperspektivet er ikke godt nok belyst og bør vurderes nærmere i neste fase av arbeidet. En mulighet kan være mer systematisk bruk av brukergrupper med representanter fra hele organisasjonen, som for eksempel kan utføre brukertesting i perioden hvor programvaren utvikles.

Rådgivnings- og sekretariatsfunksjonen: 
Dersom den strategiske koordineringsgruppen skal klare å ivareta sin rolle synes det nødvendig å bygge opp en rådgivnings- og sekretariatsfunksjon.  I innstillingen er det foreslått at denne enheten inntil videre legges til USIT. Dersom denne funksjonen skal legges til en fagavdeling er USIT det naturlige valget. Studieavdelingen ønsker likevel å påpeke at roller og linjer kan bli vanskelig å håndtere. Som fagavdeling ivaretar USIT allerede i dag mange ulike roller; bestiller, leverandør, eksperter og rådgivere. Dersom denne funksjonen legges til USIT må det vurderes og konkretiseres hvordan denne funksjonen skal forholde seg i linjen.  

Det kan være argumenter for at denne funksjonen bør ha en noe friere stilling i forhold til USIT. For å ivareta denne kan en plassering tettere til universitetsdirektøren være en mulig måte å løse dette på. Det sentrale er at det velges en modell hvor ”veien” til koordineringsgruppen og universitetsdirektøren er kort. 

Rådgivnings- og sekretariatsfunksjonen må, i tillegg til å være en helt sentral funksjon for universitetsdirektør og koordineringsgruppen, kunne fungere som faglig rådgivere for systemeierne. Gruppen bør settes sammen av personer med ulik kompetanse slik at de samlet dekker det brede behov denne funksjonen skal ivareta. 

Systemeierskapet
Studieavdelingen støtter forslaget om å styrke rollen til systemeier. Studieavdelingen anser det som en nødvendighet at systemeierskapet er plassert nært det fagmiljøet som har kompetanse knyttet til innholdet i det spesifikke fagsystem. Det naturlige er da at fagdirektør fortsatt bør ivareta systemeierskapet.

Hvorvidt det er behov for spesiell IT-kompetanse rundt den enkelte systemeier avhenger av hva man legger i begrepet IT-kompetanse. Det er essensielt at det rundt systemeier er funksjoner med kompetanse knyttet til det aktuelle IT-system fra et brukerperspektiv. Den foreslåtte rådgivnings- og sekretariatsfunksjon bør også kunne bidra inn som rådgiver for systemeier.


Inndeling av systemene i flere kategorier: 
Studieavdelingen synes det er fornuftig å dele inn systemene i nivåer hvor de systemene som er mest virksomhetskritiske ligger i nivå 1. Studieavdelingen legger merke til at svært mange av systemene som ligger i Nivå 1, bygger på nasjonalt samarbeid. Det at noen av de mest virksomhetskritiske systemene ved UiO inngår som del av nasjonale systemer gjør at vurderinger rundt nasjonale systemer muligens bør styrkes. 

FS – Et nasjonalt system - noen tilleggskommentarer
FS benyttes i dag av 55 institusjoner som strekker seg fra tradisjonelle universitet og høgskoler til små private høgskoler og fagskoler. FS har en kompleksitet både med tanke på styring av utvikling internt ved UiO og nasjonalt. 


Et tilleggsaspekt er alle de systemer FS skal kommunisere med. Vedlagt tegning er under utvikling. Tegningen viser sammenhengen mellom FS og andre systemer. Blå linjer viser en automatisk overføring av data i dag, grønn er overføringen som er under planlegging og røde linjer er overføringer vi ønsker oss. 

